1.7.

EHSV celkovo rozhodne podporuje plán Komisie zameraný na financovanie udržateľného rastu , ktorý by mal zabezpečiť väčšiu udržateľnosť celého hodnotového reťazca, ale predkladá niekoľko pripomienok k nasledujúcim opatreniam obsiahnutým v pláne a ich vykonávaniu: I. V rámci komplexného prístupu s využitím metódy životného cyklu na začleňovanie finančnej významnosti (3) do investičného procesu sú potrebné udržateľné financie a zodpovedné úvery: jedno bez druhého by bolo nesúdržné a brzdilo by dokončenie finančnej únie (bankovej únie a únie kapitálových trhov). II. Taxonómia musí byť dynamická a treba ju vytvárať postupne na základe jasného vymedzenia kritérií environmentálneho, sociálneho a správneho dosahu kritérií ESG pre udržateľné hospodárske činnosti. Je pritom vhodné začať na úvod nastavením environmentálnych faktorov (E), ale zároveň zaviesť bezpečnostné opatrenia v sociálnej oblasti a v oblasti dobrej správy podnikov. III. Uvedených desať opatrení vykazuje veľkú mieru vnútornej súdržnosti a vzájomného pôsobenia. Je preto potrebný súlad medzi konfiguráciou novej taxonómie (opatrenie 1), jej zohľadnením zo strany ratingových agentúr (opatrenie 6) pri vypracovaní systémov hodnotenia (scorings) na základe dôveryhodných informácií zverejňovaných podnikmi (opatrenie 9), ktoré sú doplnené o značky (opatrenie 2) a referenčné hodnoty (opatrenie 5). Subjekty finančného systému tak budú mať spoľahlivý základ pre začlenenie environmentálnych a sociálnych faktorov a faktorov v oblasti správy podnikov do svojich investičných rozhodnutí (opatrenie 7) na základe predbežného poradenstva a proaktívnej interakcie so zákazníkmi (opatrenie 4). To všetko sa uskutoční v duchu fiduciárnej povinnosti konať v najlepšom záujme investorov alebo príjemcov (vyplývajúcej zo zásady obozretnosti, ktorá už je v acquis EÚ). IV. Normalizácia a prípadne následné označovanie udržateľných finančných produktov by sa mohli dopĺňať s novým európskym rámcom pre kryté dlhopisy (4) a mohli by podporiť plánované celoeurópske udržateľné produkty, pričom by sa začalo kapitolou venovanou dôchodkom. V. Je mimoriadne dôležité zosúladiť rôzne stimuly s cieľom podnietiť udržateľné investície za predpokladu, že sa preveria súvisiace pozitívne externality. Harmonizovaná metodika pre ukazovatele nízkych emisií uhlíka by mala slúžiť ako návod na výpočet iných vplyvov. Nespúšťajúc so zreteľa odolnosť a stabilitu finančného sektora by sa mala posúdiť vhodnosť zaviesť faktor podporujúci ekologické investície s cieľom náležite vymedziť ich rozsah. EHSV v tomto kontexte súhlasí s EP, pokiaľ ide o podporu začlenenia rizík udržateľnosti do rámca Bazilej IV (5). Možno by sa mali posúdiť iné alternatívy, ktoré by boli priamo prínosné pre konečných dlžníkov a investorov, ako napr. daňové stimuly. VI. Malo by sa usilovať o zverejňovanie vysoko kvalitných, čo možno najviac harmonizovaných, kompletnejších, relevantnejších a porovnateľnejších nefinančných informácií s cieľom uľahčiť externé kontroly. Na dosiahnutie tohto cieľa by sa mal posúdiť aj dosah smernice o zverejňovaní nefinančných informácií (95/2014/EÚ). Ďalšou kapitolou, ktorou sa treba zaoberať súbežne, je vypracovanie alternatívnych účtovných postupov. VII. Je potrebné podporiť európske orgány dohľadu a ich spoločný výbor prostredníctvom špecializovaných expertných zdrojov (existuje mnoho subjektov s dlhoročnými skúsenosťami v oblasti sociálne zodpovedného investovania), aby mohli nastaviť technické normy týkajúce sa delegovaných aktov, ktoré predložila Európska komisia, a následného monitorovania rozsiahleho vykonávania predpisov a stanoviť primerané e účinné postupy bez toho, aby to spôsobilo často sa vyskytujúcu nadmernú technokraciu. VIII. Depozitár investícií musí byť schopný účinne vykonávať svoju činnosť v oblasti dohľadu nad činnosťou správcovskej alebo investičnej spoločnosti, a preto musí byť zabezpečená jeho nezávislosť. To si vyžaduje, aby boli k dispozícii opatrenia týkajúce sa konfliktu záujmov v prípade akcionárskych prepojení alebo vzájomného vlastníctva akcií (6). IX. Vo vzťahu k návrhu viacročného finančného rámca (VFR) na roky 2021 – 2027 (7), ktorý predložila Komisia, sa EHSV domnieva, že návrh je krokom správnym smerom, hoci by mal byť ambicióznejší, aby bolo možné splniť záväzky v rámci Agendy 2030 pre udržateľný rozvoj. V tejto súvislosti a bez toho, aby to malo negatívny vplyv na iné povinnosti, EHSV žiada zvýšenie výdavkov EÚ prispievajúcich k splneniu cieľov v oblasti klímy o minimálne 30 % (8). Výbor víta podstatné zvýšenie percenta záväzkov v súvislosti s opatreniami v oblasti životného prostredia a klímy (+ 46 %). Sumy vyčlenené z rozpočtu na tento účel sú však naďalej úplne nedostatočné na to, aby sa mohol uskutočniť prechod na udržateľný rozvoj a viesť boj proti zmene klímy.